text: Tønder Banks bestyrelse uenige i lukning
  02 november 2012 kl. 18.29
  Tønder Bank i knæ efter besøg fra Finanstilsynet. Bankbestyrelsen mener, at tilsynet tager fejl.
  Tønder Bank er bukket under. Banken indgiver konkursbegæring og overtages nu af Sydbank.
  Egenkapital i Tønder Bank må anses for at være tabt, oplyser Finanstilsynet efter en inspektion i banken.
  Finanstilsynet har pålagt Tønder Bank at nedskrive så meget, at banken ikke har penge nok til at fortsætte.
  Finanstilsynet har gennemgået de 60 største udlåns-engagementer, der tilsammen udgør næsten halvdelen af bankens udlån.
  - Banken har haft et for optimistisk syn på kunderne. Og kreditstyringen har været yderst mangelfuld, oplyser Finanstilsynet.
  Bestyrelsen i Tønder Bank er uenig med Finanstilsynet i vurderingen af bankens kredithåndtering.
  - Bestyrelsen mener, at Finanstilsynet overser bankens meget betydelige kendskab til lokale forhold, herunder de enkelte kunders økonomiske forhold, skriver bestyrelsen i en selskabsmeddelelse.
  Bestyrelsen giver imidlertid op over for Finanstilsynets krav om at skaffe de penge, som skulle være bordet senest på søndag klokken 18.
  Der er forskellige oplysninger om fremtiden for de ansatte i Tønder Bank.
  Ifølge Tønder Bank fortsætter de ansatte i Sydbank.
  Imidlertid skriver Sydbank i sin pressemeddelelse, at ikke alle ansatte kan fortsætte i Sydbank. Nogle filialer skal slås sammen, hvis begge banker har filial i samme by.
  Tønder Bank har cirka 18.000 kunder og en balance i niveauet 2,3 milliarder kroner. Alle indskydere er dækket, hedder det i selskabsmeddelelsen fra Tønder Bank.
  Den administrerende direktør i Sydbank, Karen Frøsig, ønsker ikke at kommentere overtagelsen før lørdag. I en pressemeddelelse siger hun, at Sydbank er glad for at være med til en løsning.
  